b'\n_START_ARTICLE_\nRi\xc5\xbeevo polje\n_START_PARAGRAPH_\nRi\xc5\xbeevo polje ali ri\xc5\xbei\xc5\xa1\xc4\x8de je poplavljeno polje za gojenje vodnega ri\xc5\xbea._NEWLINE_Natan\xc4\x8den prikaz razporeditve ri\xc5\xbeevih polj z namakalnim omre\xc5\xbejem, vodnimi hranilniki in \xc4\x8drpalkami z nogalniki ter delom na njih je podan v kitajskem spisu Keng \xc4\x8ce Tu iz leta 1210. Ri\xc5\xbei\xc5\xa1\xc4\x8de je obdano z nizkim nasipom, ki uravnava dotok kalne, s hranili bogate vode. Voda mora biti v nenehnem gibanju, da gost koreninski preplet ri\xc5\xbeevih sadik dobi dovolj kisika ter da se voda ne zbistri, saj kalnost onemogo\xc4\x8da razvoj li\xc4\x8dink komarja mrzli\xc4\x8darja. Stalen dotok se v hribih lahko zagotovi z bambusnimi cevmi, v Indiji in na Kitajskem najpogosteje z zajemanjem vode iz vodnjakov, na Cejlonu pa z velikimi vodnimi hranilniki. Prek zapornic se voda preliva na druga polja. V monsunski Aziji zadostuje tudi de\xc5\xbeevnica. Zlasti v Indoneziji so zaradi hribovitega sveta polja oblikovana v terasah. _NEWLINE_Delovna \xc5\xbeival so voli ali vodni bivoli._NEWLINE_Stara Kitajska je v sklopu namakalnega sistema izvedla veliki prekop od Modre reke do Pekinga. _NEWLINE_Ri\xc5\xbe v ugodnih razmerah dva dve letini letno, na severu pa je druga letina p\xc5\xa1enica, r\xc5\xbe ali proso. Mogo\xc4\x8de so celo tri letine, \xc4\x8de je vmesna polj\xc5\xa1\xc4\x8dina p\xc5\xa1enica, je\xc4\x8dmen, ajda ali zelejava (repa, korenje, bob, nankin\xc5\xa1no zelje). To je mogo\xc4\x8de, ker se del ri\xc5\xbeevih semen na gosto zaseje v poseben del polja, goji\xc5\xa1\xc4\x8de, od koder se po \xc5\xbeetvi prvega ri\xc5\xbea prenesejo \xc5\xbee krepke sadike na izpraznjeno polje.'